
O projektu Picelj – od ideje do provođenja u djelo 
Uređenje komada zemlje, grunta, na bregima u okolici Zaboka kao poučnog parka autohtonog zagorskog drveća, grmlja i niskog raslinja, bila je zamisao o kojoj se gotovo od samog osnutka planinarskog društva pričalo na planinarskim pohodima "Zagorskih steza". 
Sa njezinim provođenjem u djelo počelo se 19. 01. 2005., kada je na izvanrednoj skupštini društva jednoglasno izglasana kupnja 5000 četvornih metara zemljišta nazvanog Picelj, na hrptu brijega između Prosenika i Tisanić jarka, sa prekrasnim pogledom na zagorske brege. 
Već početkom 4. mjeseca 2005. i dolaskom ljepšeg vremena, marljivi članovi "Zagorskih steza" prionuli su raskrčivanju i čišćenju svoga novog grunta i tako svaki mjesec malo po malo napravili od nekad guste i nepristupačne šikare mjesto na koje je ubrzo bilo ugodno doći i sjesti za okrugle stolove uživajući u pogledu. 
Naravno, kakav bi to grunt bio bez prave hrastove hiže. tako da su se "Zagorske steze" 23. 11. 2005. našle u Bratini, gdje je pronađena usčuvana hrastova kuća, te je ista nakon temeljitog razgledavanja vlastitim sredstvima i zakaparena, a 20. i 21. 05. 2006. godine kupljena. Tada su se planinari "Zagorskih steza" ponovo iskazali u akciji rastavljanja i dopremanja kuće u Zabok.
Tijekom 8. i 9. mjeseca 2006. zahvaljujući uspješnom predstavljanju projekta i donaciji grada Zaboka, pristupilo se uređenju prilaznog puta i terena za buduću planinarsku hižu, čime su napokon bili stvoreni uvjeti za početak radova na uređenju šetnica i 60 parcela poučnog parka, što su opet članovi društva uspješno priveli kraju. Krajem 10. mjeseca 2006. asfaltiran je prilazni put. Od 3. mjeseca 2007. nastavljaju se radovi na uređenju Piclja. Sve su češće posjete planinara iz drugih društava i organizirani dolasci škola. 19. 05. PD "Zagorske steze" je primilo i Plaketu grada Zaboka. Krajem 5. mjeseca 2007. započinju radovi na šalanju i betoniranju temelja budućeg planinarskog doma. Betoniranje temelja i deke je završeno 09. 06., a 18. 07. je napokon došla i struja. 25. 09. 2007. završeno je betoniranje i druge deke, te su time članovi OD "Zagorske steze" došli do prvih prostorija. Dalje su se nastavili radovi na razšalavanju deke i betoniranju cisterne za vodu, a sa 01. 12. 2007. postavljeni su i prozori i vrata. Tijekom ljetnih mjeseci 2008. postavljen je i dom, a u 8. mjesecu i krov.
Napokon se mogla javnosti predstaviti i ideja o davanju parcela na višegodišnje korištenje, čime bi se pojedincima i grupama omogućilo da uređuju i uživaju komad pravog zagorskog grunta. Jedini uvjet je posaditi autohtono zagorsko drvo koje uz natpis sa imenom vlasnika i nazivom parcele daje planinarsko društvo "Zagorske steze". 
Parcela se može urediti prema vlastitoj želji sadnjom autohtonog niskog raslinja, postavljanjem klupice, kamenjara i sličnog, a nakon isteka pet godina, ako je parcelom bilo dobro gospodareno, korištenje se može obnoviti.
Članovi planinarskog društva "Zagorske steze" i svi koji su posjetili Picelj, vjeruju da će kroz kratko vrijeme Picelj – grunt Zagorskih steza i svih koji vole prirodu postati prekrasno mjesto za odlazak u šetnju, odmor i druženje.
